কথায় বলে, ফর্ম ইজ টেম্পোরারি, ক্লাস ইজ পার্মানেন্ট। সেটাই যেন শনিবার প্রমাণ করলেন মহেন্দ্র সিংহ ধোনি। একার হাতে ম্যাচ বের করে নিলেন মাহি। ধোনির ছটায় ম্লান স্টিভ স্মিথও। ২১ বলে জয়ের জন্য ৪৭ রান দরকার ছিল। এই অবস্থা থেকে ধোনি ঝড় তোলেন। ম্যাচ জিতিয়ে তবে মাঠ ছাড়েন। নিন্দুকেরা বলছেন, ধোনি ফুঁসছিলেন রাইজিং পুণে সুপারজায়ান্ট-এর অন্যতম মালিক হর্ষ গোয়েঙ্কার আলটপকা মন্তব্যে। তাঁকে জবাব দেওয়ার মওকা খুঁজছিলেন। শনিবার পুণের মালিককে মোক্ষম জবাব দিলেন। এই হর্ষ গোয়েঙ্কার টুইটেই ক্ষতবিক্ষত হয়েছিলেন ধোনি। যদিও ধোনি-ভক্তরা ছেড়ে কথা বলেননি হর্ষকে। ধোনিকে কী বলেছিলেন হর্ষ? মুম্বই ইন্ডিয়ান্স-এর বিরুদ্ধে স্টিভ স্মিথের ৫৪ বলে ৮৪ রানের ইনিংস দেখার পরে পুণে-কর্তা বলেছিলেন, ‘স্টিভ স্মিথ প্রমাণ করল, জঙ্গলের আসল রাজা ওই। ধোনিকে ম্লান করে দিল। অধিনায়োকোচিত ইনিংস। ওকে ক্যাপ্টেন নির্বাচন করাটা সঠিক সিদ্ধান্ত।’ 
এ তো গেল মুম্বই ইন্ডিয়ান্স বনাম পুণে সুপারজায়ান্ট ম্যাচের পরের ঘটনা। শনিবার হায়দরাবাদ-এর বিরুদ্ধে ম্যাচ জেতানো ইনিংসের পরে হর্ষ অবশ্য ধোনিকে অভিনন্দন জানালেন। এই ইনিংস দেখে সবাই মাহি বন্দনায় মেতে উঠেছেন। হর্ষ ব্যতিক্রম হবেন কেন? কী বললেন তিনি?
রইল তাঁর টুইট। দেখে নিন তা। সুর বদল করতে বাধ্য হলেন পুণের অন্যতম মালিক। সব দিক থেকেই জিতলেন মাহি।